钦定古今图书集成/方舆汇编/边裔典/第101卷 > 《国主出入》
## 钦定古今图书集成/方舆汇编/边裔典/第101卷 > 《国主出入》

闻在先国主辙迹未尝离户，盖亦防有不测之变也。
新主乃故国主之婿，原以典兵为职，其妇翁爱女，女
密窃金剑以往，其夫以故亲子不得承袭。尝谋起兵，
为新主所觉，斩其趾而安置于幽室，新主身嵌圣铁，
纵使刀箭之属著体，不能为害，因恃此遂敢出户。余
宿留岁馀，见其出者四五，凡出时，诸军马拥其前，旗
帜鼓乐踵其后，宫女三五百，花布花髻，手执巨烛，自
成一队，虽白日亦照烛。又有宫女，皆执内中金银器
皿及文饰之具，制度迥别，不知其何所用。又有宫女，
执摽枪摽牌，为内兵，又成一队。又有羊车马车，皆以
金为饰。其诸臣僚国戚，皆骑象在前，远望红凉伞不
计其数。又其次则国主之妻及妾媵，或轿或车，或马，
或象，其销金凉伞何止百馀？其后则是国主，立于象
上，手持宝剑象牙，亦以金套之。打销金白凉伞，凡二
十馀柄，其伞柄皆金为之，其四围拥簇之象甚多，又
有军马护之。若游近处，止用金轿子，皆以宫女抬之。
大凡出入，必迎小金塔，金佛在其前，观者皆当跪地
顶礼，名为“三罢。”不然则为貌事者所擒，不虚释也。每
日国主两次坐衙治事，亦无定文，及诸臣与百姓之
欲见国主者，皆列坐地上以俟。少顷间，内中隐隐有
乐声在外，方吹螺以迎之，闻止用金车子来处稍远，
须臾见二宫女纤手卷帘，而国主乃仗剑立于金窗
之中矣。臣僚以下，皆合掌叩头，螺声方绝，乃许抬头。
主时随亦就坐。坐处有狮子皮一领，乃传国之宝。言
事既毕，国主寻即转身，二宫女复垂其帘，诸人各起。
以此观之，则虽蛮貊之邦，未尝不知有君也。